19760421

Решение на Комисията

от 21 април 1976 година

относно учредяване на Комитет по управление на отпадъците

(76/431/ЕИО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската икономическа общност,

като има предвид, че Програмата за действие на Европейските общности относно околната среда [1] подчертава необходимостта от общностна политика по отношение на промишлените и битовите отпадъци;

като има предвид, че следва да се обърне специално внимание на природните ресурси, като се полага постоянно усилие да се избягват отпадъците, и по-специално като се вземат мерки, за да се подпомогне рециклирането и повторното използване на отпадъци;

като има предвид, че в резолюцията си от 3 март 1975 г. относно енергията и околната среда [2] Съветът отбеляза, че е много важно да се насърчава рециклирането и повторното използване на отпадъчни материали с цел запазването на енергия;

като има предвид, че Комисията се нуждае да получи становищата на висококвалифицирани лица в областта на управлението на отпадъци,

РЕШИ:

Член 1

Към Комисията се създава Комитет по управление на отпадъци (оттук нататък наричан "Комитетът").

Член 2

Задачата на Комитета е да предоставя становища на Комисията, по искане на Комисията или по своя собствена инициатива, относно всички въпроси, свързани с:

а) формирането на политика за управление на отпадъци, като се вземе предвид необходимостта да се гарантира най-добрата употреба на ресурсите, както и безопасно и ефикасно обезвреждане на отпадъци;

б) различните технически, икономически, административни и законови мерки, които биха могли да предотвратят производството на отпадъци или да обезпечат повторната им употреба, рециклиране или обезвреждане;

в) прилагането на директиви за управление на отпадъците и формулиране на нови предложения за директиви в тази област.

Член 3

1. Комитетът се състои от 20 членове.

2. Местата в Комитета се разпределят, както следва:

две за Комисията;

по две за всяка държава-членка.

Член 4

Членовете на Комитета се назначават от Комисията. За всяко място, което е определено за държавите-членки и следва да се попълни, Комисията, след консултация със съответните държави-членки, назначава членовете измежду експертите на най-високо ниво, компетентни в областите по член 2.

Член 5

Срокът на служба за членовете на Комитета е три години. Техните назначения могат да се подновяват. След изтичане на трите години, членовете на Комитета остават в службата, докато бъдат заменени или докато техните назначения бъдат подновени.

Срокът на служба на даден член може да се прекрати преди изтичането на трите години при оставка или смърт.

За да се замени такъв член за останалия срок на служба, съответното лице се назначава по реда, предвиден в член 4.

Членовете не получават възнаграждение за дейността си.

Член 6

Списък с членовете на Комитета се публикува от Комисията с информативна цел в Официален вестник на Европейските общности.

Член 7

Председателят на Комитета е представител на Комисията.

Член 8

Председателят може да покани всяко лице със специална квалификация по всеки въпрос от дневния ред, за да вземе участие в обсъждането в качеството на експерт от Комитета или работните групи по член 9.

Експертите участват в дискусии само по онези въпроси, по които са били поканени.

Член 9

Комитетът може да учредява работни групи.

Член 10

1. Комитетът и работните групи се свикват от председателя на Комитета и провеждат своите заседания в седалището на Комисията.

2. Представители на съответните отдели на Комисията участват в срещите на Комитета и в работните групи към него.

3. Секретарските услуги за Комитета и работните групи към него се предоставят от Комисията.

Член 11

При дискусиите в Комитета не се гласува.

Когато търси становище на Комитета, Комисията може да определи срок, в който трябва да се предостави това становище.

Член 12

Без да се засягат разпоредбите на член 214 от Договора, когато председателят на Комитета информира членовете на Комитета, че поисканото становище или повдигнатият въпрос има поверителен характер, те се задължават да не разкриват информация, която им е станала известна при работата в Комитета или в работните групи към него.

В такива случаи, само членове на Комитета и представители на отдели на Комисията могат да присъстват на срещите.

Член 13

Настоящото решение влиза в сила от 1 май 1976 г.

Съставено в Люксембург на 21 април 1976 година.

За Комисията

Carlo Scarascia Mugnozza

Заместник-председател

[1] ОВ C 112, 20.12.1973 г., стр. 28.

[2] ОВ C 168, 25.7.1975 г., стр. 2.

--------------------------------------------------